b"\n_START_ARTICLE_\nGruy\xc3\xa8re\n_START_PARAGRAPH_\nGruy\xc3\xa8re eller Gruy\xc3\xa8reost er en fast l\xc3\xb8ypeost som lages av kumelk og opprinnelig kommer fra det franskspr\xc3\xa5klige delen av Gruy\xc3\xa8redistriktet i Sveits, og da s\xc3\xa6rlig fra landsbyen Gruy\xc3\xa8res som ligger i kantonen Fribourg. Et s\xc3\xa6rtrekk med ekte Gruy\xc3\xa8re er at den ikke har hull, slik sveitserost og mange kopier (blant annet de franske) har._NEWLINE_Det fortelles at keiser Antoninus Pius (138-161) skal ha v\xc3\xa6rt spesielt glad i denne osten, som hevdes \xc3\xa5 v\xc3\xa6re sv\xc3\xa6rt gammel av opprinnelse. Gruy\xc3\xa8re blir av mange ogs\xc3\xa5 kalt \xc2\xabostenes ost\xc2\xbb. Den er noe skarpere i smaken enn tradisjonell Emmentaler, og egner seg ypperlig til b\xc3\xa5de ostefondue og raclette._NEWLINE_R\xc3\xa5varene til den osten er tradisjonelt kumelk fra kuer som beiter i alpelandskap, der de spiser en rekke ulike sorter gress, urter og blomster. Silof\xc3\xb4r er ikke forenlig med Gruy\xc3\xa8reost. Normal lagringstid er 6-12 m\xc3\xa5neder._NEWLINE_Gruy\xc3\xa8re ble den 6. juli 2001 klassifisert som \xc2\xabAppellation d'origine contr\xc3\xb4l\xc3\xa9e\xc2\xbb av EU, en klassifisering som gis til oster som oppfyller veldefinerte krav til opprinnelse og fremstillingsmetoder. I Sveits m\xc3\xa5 man ha lisens for \xc3\xa5 lage denne osten, noe cirka 200 meierier har i dag. Den totale \xc3\xa5rsproduksjonen ligger p\xc3\xa5 omkring 27 500 tonn."